Kɔ́m á mvús yə̄ nâ Ǹtondôbə a və́ yǎ Ísraɛ̂l awɔí, á zāŋ miǹzízíŋ yā mí ngábə́ nyé edíngā á nyɔ́l, Yosué á ngābə́ ǎ yombo yǎ á tɔ̄ɔ̄ŋ, 2ńdɔ Yosué á ngābándā Ísraɛ̂l ásə, mvindí bod, ai bətə́bə̄ bə́ ósū, ai bətsíg míńtól, ai bəsaŋ bəkálara, nyé ai bɔ́ nâ: “Ḿfág wáma, mə mə̌ yombo yǎ á tɔ̄ɔ̄ŋ, 3ḿfág wáán, mínā bə́bēn mī ngáyén é mam mə́sə Ǹtondôbə, Zambá wāān, á ngābɔ mə́yɔŋ mə́sə̄ má ású dáán. Ǹtondôbə, Zambá wāān, nyémēn énye a ngálúman ású dáán. 4Támân yén mə ngábwé ngám ású dáán, ńdɔ mə ngáman kǎb mə̄ndá mə́ bod máán mə̄sí mə́yɔŋ mə ngátəgə á bītá ai émá mə ngə́lə́ á zāŋ Yórdan, á ńtólē dzób á máŋ mə̄ńnén, á ńyīmbī dzób. 5Ǹtondôbə, Zambá wāān, a yi mɔ́ túlī âfan ósū wáán, a yi bɔ́ mǎn fadǐ mə̄sí ósú wāān, mǐ ngánɔŋ məsí mábá, anə́ ḿból Ńtondôbə, Zambá wāān, á ngákad mínā. 6Tómán á fɔ̄ɔ̄ nyɔ́l ḿfaŋ m̀faŋ nə́ mǐ dzálā é dzóm ésə̄ é nə́ ńtilán á kálara Mvéndé Mósɛs, təge fə́ŋəlan tɔ á ḿbɔ̄ ńnómo, tɔ á ḿbɔ̄ ńgāla, 7təge bámân mam ai mə́yɔŋ mə́ ngə́lə́ ai mínā ngɔ́dɔ́. Eki, təge tád dzwé bəzambá bábá ânyu, eki təge kǎn sɔŋ á dzwé dábán, eki təge bɔ́ syē, eki təge bɔ́ kúd mə̄bɔ́ŋ á sí. 8Mǐ bə̄lə́ fɔ̄ɔ̄ hə nâ mǐ timbigi ai Ǹtondôbə, anə́ ḿból mī sɔ́ yǎ myābɔ[1] a zaa kwí ámōs yə aná. 9Ǹtondôbə a ngáman fadǐ miǹgungúl ai miǹkángā məyɔŋ məsí ósū wáán, a zaa kwí étɔ̄á dzi, tɔ mod a ndzí kig mína bwé ḿbǎŋ. 10Mod m̀bɔ́g yǎ ábə̄ mína a ngábə́ dzǎm tsídǎn ákūda miǹzízíŋ, amú Ńtondôbə Zambá wāān, nyémēn á ngābə́ lúmuŋan ású dáán, anə́ á ngākad mínā. 11Ńdɔ mǐ tóan dzə́ŋ naa mǐ diŋ Ǹtondôbə Zambá wāān, anə́ dzam dáán mína bə́bēn. 12Hədá ngə́ lə́ kwí naa myǎkódo á zēn, mǐ ngákalan mam ai məbuugǎ yā mə́yɔŋ mə́ ngə́lə́ mə́ tɔ̄á ai mínā ngɔ́dɔ́, mǐ ngalúgan ai bɔ́, mǐ ngabáman mam ai bɔ́, bɔ̂ bə́ bámaŋan mam ai mínā,